b'\n_START_ARTICLE_\nGozdna rovka\n_START_SECTION_\nOpis in biologija\n_START_PARAGRAPH_\nKo\xc5\xbeuh na hrbtu je rjavo \xc4\x8drne barve, boki so rde\xc4\x8dkato rjavi, trebuh pa je rumenkast do srebeno siv. Gob\xc4\x8dek je podalj\xc5\xa1an v \xc5\xa1ilast ril\xc4\x8dek. Konice zob so rde\xc4\x8de rjave. Dol\xc5\xbeina trupa pri odraslih \xc5\xbeivalih zna\xc5\xa1a med 6 in 8,5 cm, dol\xc5\xbeina repa 3 do 5 cm, telesna masa pa zna\xc5\xa1a med 6 in 12g._NEWLINE_Aktivna je podnevi in pono\xc4\x8di, tudi pozimi in je neprestano na lovu, pri \xc4\x8demer med ciklusi hranjenja kratek \xc4\x8das po\xc4\x8diva. Hrani se z \xc5\xbeu\xc5\xbeelkami, pajkovci, de\xc5\xbeevniki, pol\xc5\xbei, malimi sesalci, pa tudi z mrhovino. Gozdna rovka mora zaradi hitre presnove na dan zau\xc5\xbeiti veliko hrane, tako da v povpre\xc4\x8dju zau\xc5\xbeijejo med 200 in 300\xc2\xa0% lastne te\xc5\xbee_NEWLINE_Gozdne rovke so se prilagodile zimskim razmeram tako, da se njihova lobanja zmanj\xc5\xa1a za skoraj 20\xc2\xa0%, njihovi mo\xc5\xbegani pa kar za 30\xc2\xa0%. Zmanj\xc5\xa1ajo se tudi drugi notranji organi, skraj\xc5\xa1a pa se tudi hrbtenica. Skupna telesna masa se posledi\xc4\x8dno zmanj\xc5\xa1a za okoli 18%. Spomladi za\xc4\x8dnejo gozdne rovke ponovno rasti in kmalu dose\xc5\xbeejo prej\xc5\xa1njo velikost. Znanstveniki predvidevajo da nizke temperature povzro\xc4\x8dijo v telesu reakcijo, pri \xc4\x8demer za\xc4\x8dnejo tkova in kosti razpadati in se vsrkavati v telo. Z vi\xc5\xa1anjem temperature v okolju se spro\xc5\xbei proces ponovne rasti. S tako prilagoditvijo so si gozdne rovke pove\xc4\x8dale mo\xc5\xbenost pre\xc5\xbeivetja v zimskem \xc4\x8dasu, saj manj\xc5\xa1e telo potrebuje manj hranil._NEWLINE_Parjenje pri gozdni rovki poteka od aprila do novembra, brejost pri samicah pa traja od 19 do 21 dni. Samica koti 2-4 krat na leto po 5-9 golih in slepih mladi\xc4\x8dev, ki sesajo tri tedne, nato pa se osamosvojijo. V naravi \xc5\xbeivijo okoli 14 mesecev.\n_START_SECTION_\nRaz\xc5\xa1irjenost\n_START_PARAGRAPH_\nEvropa do centralne Azije. V Sloveniji \xc5\xbeivi na nadmorskih vi\xc5\xa1inah od 145 do 1900 m . Naseljuje vla\xc5\xbena in mo\xc4\x8dvirna obmo\xc4\x8dja, gozdove in parke.'